Coppola skal instruere Apples første spillefilm

I november rygtedes det at Apple arbejdede sammen med filmstudiet A24 for at producere film. Nu kan Variety fortælle, at den første frugt af det samarbejde bliver spillefilmen On The Rocks med Bill Murray og Rashida Jones i hovedrollerne. Filmen instrueres af Sofia Coppola, der er datter af legendariske Francis Ford Coppola. Sofia Coppola og Bill Murray har tidligere arbejdet sammen i filmen Lost In Translation.

Manuskriptet er også skrevet af den yngre Coppola og handler om en ung mor, der tager kontakt til sin playboy-far. Optagelserne skal angiveligt begynde i næste måned.

Endnu ingen dato

Apple siges også at arbejde sammen med Friends-stjernen Jennifer Anniston, instruktøren Steven Spielberg og skuespillerinden Reese Witherspon på diverse tv-projekter.

Der er endnu ingen dato på lanceringen af Apples streamingtjeneste, men det forventes at den vil dukke op i løbet af 2019. Ifølge Variety vil Apple spendere op mod 1 milliard dollars på originalt indhold i tjenestens første leveår.

Coppola skal instruere Apples første spillefilm